b"\n_START_ARTICLE_\nCombat de Nav\xc3\xa8s\n_START_SECTION_\nAntecedents\n_START_PARAGRAPH_\nDurant tot el mes d'octubre de 1713 l'ex\xc3\xa8rcit catal\xc3\xa0 de l'interior va resistir un setge de 2.000 soldats a la fortalesa de Cardona. Despr\xc3\xa9s de nou dies de setge, amb intensos combats i assalts, els atacants del Reial Ex\xc3\xa8rcit de Felip V, havent patit 900 baixes, es van retirar._NEWLINE_Amb aquesta retirada, la zona de la rodalia de Cardona va quedar fortament desatesa. Les forces borb\xc3\xb2niques m\xc3\xa9s properes eren 100 infants i 80 cavalls a Solsona i 50 fusellers de muntanya i 70 cavalls a Manresa. Tot i la desfeta borb\xc3\xb2nica per\xc3\xb2, els defensors de Cardona estaven molt limitats de personal i econ\xc3\xb2micament i un dels mitjans que tenien per subsistir era la venda de sal comuna, activitat a la qual el marqu\xc3\xa8s del Poal donava molta import\xc3\xa0ncia.\n_START_SECTION_\nEl combat\n_START_PARAGRAPH_\nTot i ser pocs, els efectius borb\xc3\xb2nics continuaven hostilitzant l'\xc3\xa0rea d'influ\xc3\xa8ncia de la fortalesa de Cardona. El 19 de novembre, en una d'aquestes accions, van capturar 8 mules carregades de sal comuna. Immediatament despr\xc3\xa9s d'assabentar-se'n, el marqu\xc3\xa8s del Poal va ordenar a un grup d'homes que castiguessin la p\xc3\xa8rdua. La partida catalana estava a les ordres del tinent Joan Ribas i l'alferes Fornesa i estava formada per 25 granaders, 25 fusellers i uns quants cavalls i voluntaris del capit\xc3\xa0 Diego Nassarre._NEWLINE_Quan van arribar a Nav\xc3\xa8s els fusellers botiflers de Berga van decidir resistir i 29 d'ells es van fer forts a una casa propera al castell de Nav\xc3\xa8s. Despr\xc3\xa9s d'un fort atac, els assaltants van aconseguir calar foc al portal de l'edifici i el capit\xc3\xa0 Nassarre amb els seus homes van aconseguir infiltrar-se a la casa, fent rendir 28 homes despr\xc3\xa9s de matar-ne un que va intentar fugir.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEls presoners van ser traslladats a Cardona i l'endem\xc3\xa0, despr\xc3\xa9s d'haver-los administrat els sagraments, es van executar a la forca 5 homes: el capit\xc3\xa0 i quatre dels principals fusellers, considerats enemics de la p\xc3\xa0tria. Aquesta acci\xc3\xb3 es va dur a terme en venjan\xc3\xa7a per la mort del coronel Bac de Roda, que havia estat penjat a Vic el 2 de novembre._NEWLINE_Juntament amb les ofenses i impostos borb\xc3\xb2nics, aquesta acci\xc3\xb3 va servir de detonant perqu\xc3\xa8 m\xc3\xa9s de cinquanta poblacions de la rodalia passessin a ser fidels a l'ex\xc3\xa8rcit catal\xc3\xa0 de l'interior i al seu comandant, el marqu\xc3\xa8s del Poal. L'\xc3\xa0rea d'influ\xc3\xa8ncia de la fortalesa de Cardona va augmentar de forma important als ve\xc3\xafnats de Cardona, Manresa, Solsona i Berga. _NEWLINE_Immediatament despr\xc3\xa9s de recuperar-ne el control, Antoni Desvalls man\xc3\xa0 que les poblacions prenguessin les armes i estiguessin a punt per emprendre un atac massiu contra el setge de Barcelona. _NEWLINE_Aquest aixecament en armes de la regi\xc3\xb3 va permetre que el 21 de novembre, dos dies despr\xc3\xa9s de l'atac, el sometent de Nav\xc3\xa8s captur\xc3\xa9s un altre borb\xc3\xb2nic de Berga._NEWLINE_Mesos despr\xc3\xa9s, durant la revolta de les quinzenades, el castell de Nav\xc3\xa8s seria ocupat per 130 fusellers sota les ordres del coronel borb\xc3\xb2nic Po de Jafre, que posteriorment seria sorpr\xc3\xa8s per tropes de l'ex\xc3\xa8rcit catal\xc3\xa0.\n_START_SECTION_\nLlegat\n_START_PARAGRAPH_\nAmb motiu del tricentenari l'Associaci\xc3\xb3 Cultural El Babau de Nav\xc3\xa8s va editar un opuscle titulat Nav\xc3\xa8s durant la guerra de successi\xc3\xb3 1711-1714, on es donen a con\xc3\xa8ixer els fets que es van esdevenir a la poblaci\xc3\xb3 durant la Guerra de Successi\xc3\xb3 Espanyola i la seva \xc3\xbaltima fase, la Guerra dels catalans."